Sakkyndige: Siktede etter drapet på Mona Nordaas (58) var tilregnelig
Mannen hadde bodd og hjulpet Nordaas med oppussing den siste tiden før ugjerningen skjedde. Sakkyndige som har undersøkt den siktede har konkludert med at han ikke var psykotisk da drapet skjedde, melder Bergens Tidende. – Han har det tungt, men han har samarbeidet godt med politiet og de sakkyndige fra første stund. Han ser fram til å få en avklaring i denne saken. Han har selv vært opptatt av at han er tilregnelig og at han må ta sin straff, sier forsvareren hans, advokat Rolf Knudsen, til avisen. Det er ikke avklart når saken skal opp for retten. Mona Nordaas (58) ble funnet drept i sitt eget hjem i juni.
Den siktede mannen (43) har erkjent straffskyld etter drapet på kunstneren og eieren av kunstkafeen Evangerista på Evanger i juni.